# 4.1. Pódcast en inicio

# Imos aos poucos

Chegou o momento de ir montando pouquiño a pouco o voso pódcast. Imos comezar polo principio. Collede o guión que elaborastes e imos darlle forma á introdución.

- Que música escollestes para a cabeceira?
- Quen vai presentar o pódcast?
- Como se vai presentar a temática?

Entre todas as persoas do equipo, chegade a un acordo respecto a cada unha das preguntas anteriores. Só así poderemos ir avanzando.

## Coidado coa música

Non se pode empregar calquera canción de calquera maneira para un pódcast, xa que a música está suxeita a dereitos de autoría. Para que poidades empregar a canción da vosa elección, o fragmento escollido non poderá superar os 15 segundos. Lembrade que existe unha manchea de artistas galegos, como Mondra, Louro 9, Fillas de Casandra, Kid Mont, Tanxugueiras, Baiuca, Carme López...

Se o que queredes é ter de fondo unha música ao longo do pódcast, podedes escoller algunha peza libre de dereitos. Para isto resultaranvos útiles plataformas como Audionautix ou Pixabay.

# Sen pausa

Sodes un equipo, polo tanto, ten que haber un reparto de tarefas. Para facilitar isto, o equipo dividirase en dúas parellas:

- Parella 1: encargarase da redacción, tanto da presentación do pódcast como da introdución do tema.
- Parella 2: ocuparase da gravación, de xeito que unha persoa sexa locutora, e a outra, a técnica de son.

Sede orixinais, imos aló!

## Para ser unha boa ou un bo técnico de son

Na sección anterior xa traballastes coa aplicación Audacity, mais imos ir un paso máis aló, xa que vai ser unha ferramenta imprescindible para a montaxe do voso pódcast.

Por iso, deixámosvos aquí este vídeo explicativo.

Seredes quen de manexar esta ferramenta como profesionais?

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)